RESOLUCIÓN do 29 de decembro de 2009 de prórroga do orzamento para 2010.
UNIVERSIDADE DE SANTIAGO DE COMPOSTELA — III. OUTRAS DISPOSICIÓNS — 25/01/2010

De acordo co establecido no artigo 176 dos Estatutos da Universidade de Santiago de Compostela, a non aprobación do orzamento anual da universidade antes do día un de xaneiro do ano correspondente suporá a prórroga automática do orzamento do ano anterior.
Tendo en conta que non é posible aprobar o orzamento para o ano 2010 antes da data citada, esta reitoría
RESOLVE:
Primeiro.-Prórroga.
Prorrógase o orzamento da Universidade de Santiago de Compostela do exercicio 2009 ata a aprobación do orzamento para o ano 2010.
Segundo.-Contía.
A contía do orzamento prorrogado será de douscentos corenta e cinco millóns novecentos vinte e cinco mil catrocentos euros, distribuídos nos seguintes capítulos:
Ver referencia pdf "01500D005P015.PDF"
Terceiro.-Importe do crédito do orzamento prorrogado.
O crédito inicial das partidas do orzamento prorrogado será igual ao crédito inicial que tiñan no orzamento de 2009 (páxinas 31 a 46, inclusive).
Cuarto.-Retencións de crédito.
Con carácter xeral, a todas as partidas que figuran no orzamento inicial aplicaráselles unha retención de crédito do 50%, que se formalizará na contabilidade descentralizada (e-Sicus) mediante unha autorización de crédito.
Exceptuaranse destas retencións:
a) As partidas dos capítulos I «Gastos de persoal» e IX «Variación de pasivos financeiros».
b) Nas partidas que soportan compromisos de gasto con vixencia en 2010, deberase facer unha retención do 50% do crédito dispoñible restante de aplicar ao crédito inicial do exercicio 2010 os compromisos adquiridos. Esta retención poderá efectuarse nunha ou en varias partidas, en función das vinculacións dos créditos e do saldo dispoñible. É dicir, faranse as seguintes retencións:
a) Unha retención por cada compromiso de gasto.
b) Unha ou varias retencións ata sumar o 50% do crédito inicial.
c) Créditos dos centros. Os créditos iniciais dos centros docentes serán os que figuran no anexo II dos orzamentos 2009 (páxina 71). Sobre ese crédito formalizarase a que figura no anexo a esta resolución.
Quinto.-Normas de execución.
Como consecuencia da prórroga seguen en vigor as normas de execución do orzamento para 2009 e as complementarias, en todo o non modificado pola presente resolución.
Sexto.-Créditos dos departamentos.
O crédito do que poderán dispoñer para comezar o exercicio será o remanente do exercicio 2009. Na contabilidade descentralizada (eSicus) formalizarase mediante a modificación «IR - Incorporación de Remanentes».
Séptimo.-Créditos derivados de financiamentos específicos (actividades de I+D+i, cursos de posgrao propio, etc).
O crédito do que poderán dispoñer será a resultante da suma do remanente do exercicio 2009 e a anualidade concedida para o ano 2010. Formalizaranse na contabilidade descentralizada mediante as figuras de «IR - Incorporación de Remanentes», e «TP - Transferencia de Crédito», respectivamente.
Oitavo.-Apertura do exercicio 2010 e contabilización de gastos.
O exercicio económico 2010 abrirase en canto sexa tecnicamente posible e desde ese momento poderanse facer as operacións contables necesarias.
Como excepción non se poderán introducir facturas con IVE ata que se determine a porcentaxe de prorata aplicable, previsiblemente nos primeiros días de febreiro.
Noveno.-Disposicións adicionais.
Son de aplicación as disposicións adicionais contidas nas Normas de execución dos orzamentos 2009 que prevén:
a) A adaptación da codificación das partidas como consecuencia da reestruturación dos órganos da USC ou de medidas de racionalización do gasto.
b) Ditar as instrucións que sexan precisas por parte da xerencia para a adaptación e desenvolvemento das normas de execución, e tamén de aplicación desta resolución.
Santiago de Compostela, 29 de decembro de 2009.
Senén Barro Ameneiro
Reitor da Universidade de Santiago de Compostela